**Vyhlásenie predkladateľa**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Materiál sa na rokovanie Legislatívnej rady vlády Slovenskej republiky predkladá **s rozporom**

**s Ministerstvom financií SR** k doložke vybraných vplyvov, ktoré

* uviedlo, že v aktualizovanej analýze vplyvov sú kvantifikované celkové výdavky v sume 4 973 635 eur v roku 2022 (na kapitolu GP SR), v sume 1 356 760 eur v roku 2023 (z toho v sume 21 735 eur na kapitolu GP SR, v sume 780 725 eur na kapitolu MV SR a v sume 554 300 eur na kapitolu MZVEZ SR) a v sume 202 460 eur každoročne od roku 2024 až 2025 (z toho v sume 21 735 eur každoročne na kapitolu GP SR a v sume 180 725 eur každoročne na kapitolu MV SR). Materiál taktiež zakladá požiadavky na zvýšenie počtu zamestnancov o 1 osobu od roku 2022 (v kapitole GP SR) a o 11 osôb od roku 2023 (1 osoba kapitola GP SR a 10 osôb kapitola MV SR). Vplyvy na MV SR (aj oblasť zamestnanosti) a MZVEZ SR boli doplnené po MPK,
* výdavky GP SR v sume 4 800 000 eur sú určené na vybudovanie nového informačného systému IS EOO (evidencia odsúdených osôb). V tejto súvislosti kapitola žiadala v roku 2021 o povolené prekročenie výdavkov v sume 80 000 eur na zabezpečenie prípravnej fázy projektu IS EOO. Žiadosť bola zamietnutá listom MF SR č. MF/014631/2021-441 z 25.10.2021 s tým, že sa ňou bude MF SR opätovne zaoberať po schválení materiálu predloženého MS SR. V rámci kapitálových výdavkov v kapitole VPS MF SR neeviduje na uvedený účel osobitne alokované prostriedky,
* v súvislosti s požiadavkou na zamestnanosť MF SR vo svojom stanovisku oznámilo, že v schválenom rozpočte verejnej správy na roky 2022 až 2024 nie je na realizáciu predmetného zákona v kapitole VPS v rezerve na mzdy a poistné vytvorená žiadna finančná rezerva,
* v nadväznosti na vyššie uvedené MF SR žiada všetky negatívne vplyvy na rozpočet verejnej správy vyplývajúce z návrhu zákona zabezpečiť v rámci schválených limitov výdavkov a počtu zamestnancov dotknutých subjektov verejnej správy na príslušné rozpočtové roky bez dodatočných požiadaviek na rozpočet verejnej správy, pričom navrhuje upraviť doložku vybraných vplyvov a analýzu vplyvov tak, aby z nich nevyplýval rozpočtovo nekrytý vplyv.

MS SR uvedenú zásadnú pripomienku MF SR na rozporovom konaní na úrovni ministrov, ktorého sa zúčastnili aj zástupcovia MV SR, MZVEZ SR a GP SR, neakceptovalo s odôvodnením, že predkladateľ nemá priestor v rámci svojho rozpočtu pokryť navrhované zmeny. Čo sa týka nahradenia systému EOO novým IS RT, tak toto nahradenie bolo schválené MIRRI v hodnotení návrhu rozpočtu GPSR na rok 2022, ktorý bol zaslaný aj MF SR.

V dokumente je odporučená realizácia od MIRRI nasledovne:

Cieľ: Financovať rozvoj informačných systémov z externých zdrojov (EŠIF, RRP) resp. štátneho rozpočtu. Kapitola má výdavky na rozvoj IT, ktoré je možné financovať z externých zdrojov resp. štátneho rozpočtu.

V zozname projektov, ktoré je možné financovať z externých zdrojov resp. štátneho rozpočtu je uvedené nasledovné:

* Nahradenie systému EOO novým IS – RT, 4 800 000 €, OPII, N/A, národný projekt - odporúčame

Na pracovnom stretnutí k návrhu rozpočtu GPSR na roky 2022 až 2024, ktoré sa uskutočnilo 15.6.2021 na MF SR, za účasti generálneho riaditeľa sekcie rozpočtovej politiky MF SR a riaditeľa odboru ITVS MIRRI, bolo dohodnuté financovanie zo štátneho rozpočtu s následnou refundáciou prostredníctvom národného projektu v zmysle vyššie uvedeného dokumentu.

**so Slovenskou advokátskou komorou** k Čl. I § 16 a 17, ktorá

* navrhla vložiť do znenia § 16 ods. 2 zoznam trestných činov, na ktoré sa ustanovenie vzťahuje s odôvodnením, že určenie okruhu trestných činov by malo byť jasne formulované v zákone, ktorý je na rozdiel od vyhlášky predmetom medzirezortného pripomienkového konania. Slovenská advokátska komora plne podporuje posilnenie ochrany detí. Zároveň sa v praxi stretávajú s prípadmi, kedy z dôvodu záznamu o trestnom čine, ktorý nemá súvis so spôsobilosťou na prácu s deťmi, sa bráni osobám uplatniť sa v praxi, napr. v školstve a pod. a to doživotne, pričom občan nemá možnosť/právo vysvetliť, ako sa dospelo k takémuto záznamu (osoba je prepustená v skúšobnej dobe po tom, ako zamestnávateľ obdržal odpis a pod.).
* navrhla v § 17 nahradiť slová „podľa osobitného predpisu“ slovami „za ktoré bol uložený trest odňatia slobody prevyšujúci päť rokov“ a nahradiť slová „10 rokov“ slovami „2 roky“. Odôvodnenie: Zámerom je umožniť uplatnenie osôb aj po výkone trestu, keďže 10 rokov po zahladení odsúdenia v praxi znamená 20 ročné obdobie. Zároveň navrhli zúžiť okruh úmyselných trestných činov, na ktoré sa ustanovenie vzťahuje.

MS SR uvedené zásadné pripomienky SAK na rozporovom konaní neakceptovalo s odôvodnením, že vykonávacie predpisy, ktoré budú obsahovať výpočet trestných činov budú predmetom samostatného MPK. Predkladateľ má tiež za to, že výpočet trestných činov a doba 10 rokov od zahladenia odsúdenia je v súlade s Prílohou nariadenia Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (Ú. v. EÚ L 236, 19.9.2018).

Materiál sa na rokovanie Legislatívnej rady vlády Slovenskej republiky predkladá bez rozporov s ostatnými povinne pripomienkujúcimi subjektmi.